Demokratët kritikojnë politikat e Presidentit Bush
Qëndrimi i demokratëve i paraprin fjalimit të Presidentit për gjendjen e vendit që do të mbahet të hënën
Udhëheqësit demokratë në Kongres janë duke sfiduar politikën e brendshme dhe të jashtme të Presidentit Bush, përpara mbajtjes prej tij të hënën të fjalimit të përvitshëm për gjendjen e vendit. Kryetarja e Dhomës së Përfaqësuesve, Nancy Pelosi, dhe udhëheqësi i shumicës demokrate në Senat, Harry Reid hartuan një listë ku rreshtonin arritjet e demokratëve përkrah kritikave për politikat e Presidentit. Komentet më të ashpra ishin për politikën e jashtme, ku Senatori Reid paraqiti një listë me dështime të cilat ai ia atribuon politikave të Presidentit. Zoti Reid tha se Shtetet e Bashkuara duhet të punojnë për të ringritur autoritetin moral të dëmtuar nga lufta në Irak. Ai i bëri thirrje Presidentit të shprehet qartë kundër përdorimit të torturës gjatë hetimeve, për një mbështeje më të fortë për demokracinë në Pakistan dhe të ndërmarrë hapa të rinj diplomatikë në lidhej me Iranin. Kryetarja Pelosi gjithashtu preku dhe problemin e Irakut dhe tha se Presidenti po ndjek polikën e strucit, duke mos pranuar të shohë problemet atjeshme, gjë që ka shkaktuar pasoja serioze për ekonominë amerikane. Zonja Pelosi tha se marrëveshja e fundit me republikanët dhe Presidentin mbi 150 miliard dollarë për paketën për stimulimin e ekonomisë, ku u lanë mënjanë interesat partiake, mund të inkurajojë vazhdimin e bashkëpunimit gjatë muajve të ardhshëm, por vetëm në qoftë se Presidenti merr iniciativën. Në një fjalim dje, Presidenti Bush vlerësoi zonjën Pelosi dhe udhëheqësin republikan në Dhomën e Përfaqësuesve, John Boehner, për bashkëpunimin midis tyre rreth planit stimulues që përfshin rikthim parash nga taksat, duke bërë thirrje për të shmangur çdo vonesë për miratimin e ligjit nga Kongresi. Presidenti i bashkangjiti kësaj dhe kërkesën për të rishqyrtuar dhe miratuar shprejt ligjin për përgjimin kundër terrorizmit dhe, gjatë kohes së mbetur në këtë post, uljet e taksave të bëhen të përhershme. Në Shtëpinë e Bardhë, zëdhënësja Dana Perino iu përgjigj në këtë mënyrë një pyejte se çfarë mendon Presidenti që mund të arrijë me Kongresin dhe shumicën demokrate gjatë muajve të ardhshëm lidhur me dy probleme të brendëshme, me reformën në sistemin shtetëror të pensioneve dhe emigracionin: Rreth bashkëpunimit në të ardhmen, Senatori Reid tha dje se ai mendon që republikanët në Senat nëse shqetësohen se do të humbasin vende të tjera që do të shkojnë për demokratët në zgjedhjet e nëntorit, do të bënin mirë të tregonin më shumë vullnet për bashkëpunim.//kk//